Vetrák, Milan, poslanec NR SR (2023-05-24):
Ďakujem pekne za slovo. Vážené kolegyne, vážení kolegovia, keďže sme naozaj venovali množstvo času tomu, aby sme predložili návrhy zákona, ktoré sa týkajú samosprávy, tak by som rád k tomu uviedol pár poznámok. To, že prečo sa rieši aj táto alebo prečo sa predkladá aj táto právna úprava, keď dáme si troška odstup od toho celého a pozrieme sa na to trochu z väčšej výšky, súvisí s tým, akým spôsobom je nastavené na Slovensku postavenia, právomoci starostov, primátorov a županov a akým sú upravené právomoci komunálnych zastupiteľstiev. My sme si v tejto veci dali v minulosti spraviť aj analýzu Parlamentného inštitútu, ktorý sa zaoberal zodpovednosťou primátorov, starostov a županov, a z tejto analýzy jednoznačne vyšlo, že Slovenská republika je v otázke postavenia právomocí županov, starostov a primátorov extrém. Jednoducho sme extrémisti, žiadna iná krajina v tejto otázke, žiadna iná krajina v Európskej únii nemá zároveň také silné postavenie, také silné právomoci starostov, primátorov, županov spojené s priamou voľbou týchto funkcionárov, žiadna iná krajina. Sú krajiny, ktoré keď zaviedli po veľmi dlhej diskusii priamu voľbu, tak drvivú väčšinu tých právomocí a tie kľúčové právomoci nechali zastupiteľstvu, čiže ten starosta, primátor, župan je v pozícii takého ceremoniálneho zástupcu obce, napr. v Poľsku, ale aj niektorých západných krajinách. No a potom sú to krajiny a niektoré spolkové krajiny Nemecka, kde ak išli, tak išli tak, že tie veci sú vyvážené, že sú právomoci medzi zastupiteľstvami a primátorom, starostom vyvážené, ale nikde to nie je tak spravené, že jednoducho ak si starosta, primátor, alebo župan postaví hlavu, tak si môže dovoliť všetko, pretože tak to, žiaľ, na Slovensku je. Na Slovensku jednoducho zastupiteľstvo ak je, je vo vojne so starostom, primátorom, županom, tak má v zásade len dve možnosti, že neprizná primátorovi, starostovi, županovi odmenu, teda to navýšenie platu, alebo mu jednoducho zoseká možnosť prehadzovať si v rozpočte medzi jednotlivými položkami to percento, ktoré si tam môžu prehadzovať, a tieto nebezpečenstvá sú všetky popísané v odbornej literatúre. Žiadna iná krajina v Európe sa nehrnula do takéhoto extrému, aký my sme zaviedli na Slovensku pred časom, a potom sa čudujeme, že prečo vznikajú rôzne konflikty medzi zastupiteľstvami a starostami, primátormi a županmi. Veď to všetko je v odbornej literatúre napísané od začiatku. To je jedno z najväčších rizík, pred ktorým sa aj krajiny bránia, aby zaviedli priamu voľbu starostov, primátorov, županov, prípadne ak ju zavedú, aby, aby dali týmto funkcionárom také obrovské právomoci, ako sú na Slovensku. A druhé najväčšie riziko je v tom, že tieto osoby potom majú tendenciu svoju moc zneužívať a nie je dobre možné zo strany zastupiteľstva tomu brániť. Čiže nehovorím niečo, čo je môj názor, toto je dávno popísané v rôznych vedeckých prácach, v odbornej literatúre, len my na Slovensku sme tomu nevenovali pozornosť. No a keď sa na to tak pozeráme, tak nejaký stav tu bol do roku 2018. A v roku 2018 prišla tá, ja ju nazývam, novela... alebo paškvil, ktorý tu presadil ZMOS a ktorý jednoducho zaviedol systém, že sa ešte viacej posilní právomoci starostu, primátorov a županov nadmieru na úkor zastupiteľstiev. Všetky právomoci, ktoré mali dovtedy zastupiteľstvá, sa rušili a jednoducho to nie je správna cesta. To nie je správna cesta, a tomu, že sa tomu ZMOS bráni a nechce o tom rokovať, je úplne jedno, kedy by sme o tom rokovali, pán poslanec Dostál a ostatní. Oni by s tým nesúhlasili jednoducho nikdy, pretože si to veľmi precízne v roku 2018 s bývalou vládou SMER-u presadili. Čiže určite by s tým nesúhlasili, jedno či by bolo polovica volebného obdobia, koniec volebného obdobia a začiatok, bolo by to všetko jedno. A tým, že my sme od januára sa snažili so všetkými rokovať a povieme si, koľko je medzirezortné pripomienkové konanie, to je tri týždne, takže nedostali sme z toho procesu nič viac, pretože my sme s nimi rokovali tri mesiace, nie tri týždne, alebo snažili sa rokovať tri mesiace, nie tri týždne. A keď hovoríme, že je tu nejaký mandát, alebo nie je mandát, my máme stále mandát v plnej miere ako poslanci. A jednoducho, keď, keď, keď niekto nerešpektuje zo strany samosprávy mandát poslanca Národnej rady, tak naozaj je to na pováženie, ale na pováženie, na zamyslenie sa na ich strane, pretože ministerstvo vnútra áno, niečo by vedelo asi vypomôcť v rámci toho MPK-áčka, toho pripomienkového konania, že by nás upozornili na možno nejaké legislatívnotechnické nezrovnalosti, ale moja skúsenosť z tohto volebného obdobia bola vždy rovnaká. Keď sme za nimi prišli, že poďte, ideme riešiť niečo v samospráve, tak povedali nám, však pokiaľ ide o tieto právomoci, postavenie starosta – zastupiteľstvo, tak je to na vás, ako sa dohodnete, čiže som veľmi skeptický k tomu, ani neverím, že oni by nám do toho vôbec chceli nejakým spôsobom zasahovať alebo dávať nejakú pridanú hodnotu, lebo veci, ktoré my tu riešime, to nie sú veci, ktoré majú nejaký presah na, na štátnu správu alebo majú nejaký presah na množstvo iných zákonov. Tuná my len hovoríme to, že vyvažujeme postavenia právomocí zastupiteľského vzťahu k starostom, primátorom a županom a dostávame to do nejakého čiastočného reverzu z roku 2018. Navyše my tu máme v novele množstvo vecí, ktoré sme si sami presadili vrátane vás, teda SaS, do programového vyhlásenia vlády. Veď transparentnosť, otvorenosť samosprávy, to je, to je samostatná kapitola, samostatná časť PVV-čka, za tú ste aj vy celý čas bojovali, a teraz hovoríte, že vy nejdete podporiť transparentnosť a otvorenosť samosprávy. No, v poriadku, tak my sa zase postaráme o to, aby o tom ľudia vedeli. Ak to takto, ak to takto staviate, tak je to, samozrejme, vaša voľba. Ale my to chceme presadať, tak ako sme tu sľubovali ľuďom aj v roku roku 2018, kedy správne pán poslanec Dostál povedal, že tuná naozaj sme veľmi protestovali proti tomu, aká novela bola presadená zo strana ZMOS-u. Na o pokiaľ ide o tie ostatné reprezentatívne organizácie, so ZOMOS-om bola veľmi korektná spolupráca, aj keď teda, samozrejme, nie všetkých otázkach sa aj s nimi zhodneme, že povedzme idú v niektorých veciach veľmi prozastupiteľsky a my sme sa skôr snažili o taký vyváženejší model. A s Úniou miest bola takisto veľké korektná spolupráca, to je, Janka, pani poslankyňa Majorová Garstková spomenula, tam sme sme sa naozaj s nimi vytrápili, tak aby toto bolo pre nich priechodné. Len keď potom jednotliví členovia Únie miest, hoci rokujeme s Úniou miest, povedia, že no ale my nebudeme rešpektovať to, čo ste vyrokovali s Úniou miest, no tak, to naozaj na to, na to nemám už slov potom. No a pokiaľ ide o SK8, tak SK8 žiadne konkrétne výhrady nevyjadrila a opakovane sme ich k tomu vyzývali. Čiže viete, keď nemému dieťaťu ani vlastná matka nerozumie, a ja jednoducho nebudem niekoho tri-štyrikrát presviedčať, aby sa vyjadril, keď hovorí, že nemá pripomienky a nechce sa k tomu vyjadrovať, no tak jednoducho aj to je, aj to je odpoveď a taká odpoveď by mohla prísť aj v pripomienkovom konaní a bolo by to vyhodnotené ako žiadna pripomienka, lebo pripomienka musí mať aj nejaké, nejaké kvalitatívne parametre, a toto nie je pripomienka keď niekto povie, že jednoducho sa k tomu nebude vyjadrovať. Pokiaľ ide o tie jednotlivé ustanovenia, tam už nepôjdem do detailov. Ja som všeobecne povedal, že ide o čiastočný reverz 2018. Ide o transparentnosť, otvorenosť samosprávy. Ide aj o to, aby sme dosiahli určité vyvážené postavenie, aby sa mohli realizovať v komunále poslanci a komunálne zastupiteľstvá, tak ako je to všade v iných krajinách Európskej únie. Mne je len ľúto, že na Slovensku je zavedený taký extrém v týchto veciach, a ja dúfam, že ak sa budúci parlament teda nejakým spôsobom kreuje, že tu znova budú ľudia, ktorí si budú tieto veci uvedomovať, a že sa nám raz podarí tento extrém slovenského karpatského typu v postavení primátorov, starostov, županov odstrániť a napraviť, pretože ak si naozaj prečítate tú analýzu Parlamentného inštitútu, tak zistíte, že, že taký spôsob, akým tuná môžu kraľovať starostovia, primátori a župani, nemá obdobu v celej Európe. Ďakujem pekne za slovo.